ಕೆ.ಆರ್.ಪುರ: ಪಾದಚಾರಿ ಮಾರ್ಗ ಒತ್ತುವರಿ ತೆರವು ಬೆಂಗಳೂರು: ಮಹದೇವಪುರ ವಲಯದ ಕೆ.ಆರ್.ಪುರ ವಾರ್ಡ್ನ ಹಳೆ ಮದ್ರಾಸ್ ರಸ್ತೆ ಪಕ್ಕದ ಪಾದಚಾರಿ ಮಾರ್ಗದಲ್ಲಿ ಅನಧಿಕೃತ ಮಳಿಗೆಗಳನ್ನು ಬಿಬಿಎಂಪಿ ಅಧಿಕಾರಿಗಳು ಸೋಮವಾರ ತೆರವುಗೊಳಿಸಿದರು. ಐಟಿಐ ಗೇಟಿನಿಂದ ಸರ್ಕಾರಿ ಆಸ್ಪತ್ರೆವರೆಗಿನ ರಸ್ತೆ ಪಕ್ಕದ ಪಾದಚಾರಿ ಮಾರ್ಗದಲ್ಲಿ ಅನಧಿಕೃತವಾಗಿ ನಿರ್ಮಾಣವಾಗಿದ್ದ ಮಳಿಗೆಗಳಿಂದಾಗಿ ಪಾದಚಾರಿಗಳಿಗೆ ಅನನುಕೂಲವಾಗುತ್ತಿತ್ತು. ಈ ಬಗ್ಗೆ ದೂರುಗಳು ಬಂದಿದ್ದವು. ಇಲ್ಲಿದ್ದ ಒಟ್ಟು 33 ಅನಧಿಕೃತ ಮಳಿಗೆಗಳನ್ನು ತೆರವುಗೊಳಿಸಲಾಗಿದೆ ಎಂದು ಮಹದೇವಪುರ ವಲಯದ ಮುಖ್ಯ ಎಂಜಿನಿಯರ್ ಆರ್.ಎಲ್.ಪರಮೇಶ್ವರಯ್ಯ ತಿಳಿಸಿದ್ದಾರೆ. ಇದೇ ತೆರನಾದ ಕಾರ್ಯಾಚರಣೆಯನ್ನು ವಲಯದ ಇತರ ವಾರ್ಡ್ಗಳಲ್ಲೂ ಹಮ್ಮಿಕೊಳ್ಳಲಿದ್ದೇವೆ. ಪಾದಚಾರಿ ಮಾರ್ಗವನ್ನು ಒತ್ತುವರಿ ಮಾಡಿಕೊಂಡು ಅನಧಿಕೃತ ಮಳಿಗೆ ನಿರ್ಮಿಸಿಕೊಂಡಿರುವವರು ತಾವಾಗಿಯೇ ಅದನ್ನು ತೆರವುಗೊಳಿಸಬೇಕು ಎಂದು ಅವರು ಮನವಿ ಮಾಡಿದರು.